DEĊIŻJONI TAL-KUMMISSJONI
tad-19 ta’ Marzu 2009
li teskludi mill-finanzjament Komunitarju ċertu nfiq imġarrab mill-Istati Membri taħt it-Taqsima tal-Garanzija tal-Fond Agrikolu Ewropew dwar Gwida u Garanzija (FAEGG) u taħt il-Fond Agrikolu Ewropew ta’ Garanzija (FAEG)
(notifikata taħt id-dokument numru C(2009) 1945)
(it-testi bid-Daniż, l-Olandiż, l-Ingliż, il-Franċiż, il-Grieg, it-Taljan, is-Sloven u l-Ispanjol biss huma awtentiċi)
(2009/253/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola (1), u b’mod partikolari l-Artikolu 7(4) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika komuni agrikola (2), u b’mod partikolari l-Artikolu 31 tiegħu,
Wara li kkonsultat lill-Kumitat dwar il-Fondi Agrikoli,
Billi:
(1)
Skont l-Artikolu 7(4) tar-Regolament (KE) Nru 1258/1999, u l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta’ dawn il-verifiki, tieħu nota tal-kummenti tal-Istati Membri, tagħti bidu għal diskussjonijiet bilaterali sabiex ikun jista’ jintlaħaq ftehim mal-Istati Membri involuti, u tikkomunikalhom formalment il-konklużjonijiet tagħha.
(2)
L-Istati Membri kellhom opportunità jitolbu t-tnedija ta’ proċedura ta’ konċiljazzjoni. Dik l-opportunità ntużat f’xi każi u r-rapport maħruġ dwar ir-riżultat ġie eżaminat mill-Kummissjoni.
(3)
Skont ir-Regolament (KE) Nru 1258/1999 u r-Regolament (KE) Nru 1290/2005, jista’ jiġi ffinanzjat biss l-infiq agrikolu li ġġarrab b’mod li ma jiksirx ir-regoli Komunitarji.
(4)
Fid-dawl tal-verifiki li twettqu, tar-riżultat tad-diskussjonijiet bilaterali u tal-proċeduri ta’ konċiljazzjoni, parti mill-infiq iddikjarat mill-Istati Membri ma jissodisfax dan ir-rekwiżit u għalhekk ma jistax jiġi ffinanzjat taħt it-Taqsima tal-Garanzija tal-FAEGG u taħt il-Fond Agrikolu Ewropew ta’ Garanzija, minn hawn ‘il quddiem imsejjaħ il-FAEG.
(5)
L-ammonti li mhumiex irrikonnoxxuti bħala ammonti li jistgħu jitħallsu mit-Taqsima tal-Garanzija tal-FAEGG u mill-FAEG għandhom jiġu indikati. Dawn l-ammonti mhumiex marbutin mal-infiq imġarrab aktar minn erbgħa u għoxrin xahar qabel in-notifika bil-miktub mill-Kummissjoni dwar ir-riżultati tal-verifiki lill-Istati Membri.
(6)
F’dak li għandu x’jaqsam mal-każijiet koperti minn din id-Deċiżjoni, il-valutazzjoni tal-ammonti li għandhom jiġi esklużi minħabba nuqqas ta’ konformità mar-regoli Komunitarji ġiet innotifikata mill-Kummissjoni lill-Istati Membri f’rapport fil-qosor dwar is-suġġett.
(7)
Din id-Deċiżjoni hija mingħajr ħsara għal kwalunkwe konklużjoni finanzjarja li l-Kummissjoni tista’ tiġbed mis-sentenzi tal-Qorti tal-Ġustizzja fil-każijiet pendenti fis-6 ta’ Jannar 2009 u li huma marbutin mal-kontenut tagħha,
ADOTTAT DIN ID-DEĊIŻJONI:
Artikolu 1
L-infiq elenkat fl-Anness mehmuż li ġġarrab mill-aġenziji tal-ħlas akkreditati tal-Istati Membri u li kien iddikjarat taħt it-Taqsima tal-Garanzija tal-FAEGG jew taħt l-FAEG għandu jiġi eskluż mill-finanzjament Komunitarju għax mhuwiex konformi mar-regoli Komunitarji.
Artikolu 2
Din id-Deċiżjoni hija indirizzata lir-Renju tal-Belġju, lir-Renju tad-Danimarka, lill-Irlanda, lir-Repubblika Ellenika, lir-Renju ta’ Spanja, lir-Repubblika Franċiża, lir-Repubblika Taljana, lir-Repubblika ta’ Ċipru, lir-Repubblika tas-Slovenja, u lir-Renju Unit tal-Gran Brittanja u l-Irlanda ta’ Fuq.
Magħmula fi Brussell, 19 ta’ Marzu 2009.